作者:無名氏
標題:沁園春
內容:柳眼偷金，梅肌暈玉，春信已催。正淺寒天氣，嫩晴日色，雨收巫峽，菸捲蓬萊。青鳥銜音，綵鸞迎駕，白晝傳呼王母來。屏幃裡，看合歡杯盡，連理花開。笙歌上下樓臺。更羅綺叢中薰麝煤。想雪香酥暖，粉嬌翠軟，風流樂事，慰愜情懷。花帽蘭袍，皂鞋槐簡，誰似何郎年少才。人偕老，類鴛鴦匹偶，鸞鳳和諧。